Id-dokument ta' konsultazzjoni dwar il-kummerċjalizzazzjoni tal-faċilitajiet sportivi li dwaru l-konsultazzjoni pubblika ġiet fi tmiemha llum hi daqqa ta' ħarta oħra lill-ambjent ta' pajjiżna. L-iskop tal-Gvern hu biex ikunu mgħejjuna assoċjazzjonijiet u klubbs sportivi ħalli dawn jimmasimizzaw il-potenzjal tal-faċilitajiet tagħhom u b'hekk ikunu jistgħu jiffinanzjaw lilhom infushom. L-iskop hu wieħed tajjeb. Imma biex jintlaħaq dan l-iskop, hemm iċ-ċans, mhux żgħir, li nispiċċaw b'xi grounds tal-futbol barra mill-irħula tagħna mibnijin bi ħwienet u uffiċini u bil-ground tal-futbol fuq il-bejt, bħalma diġa hemm f'Tignè! U jekk inti toqgħod fit-tarf tar-raħal hemm ċans tajjeb li tkun tista' issegwi partita futbol minn fuq il-bejt. Jekk tkun iffurtunat tkun tista' issegwiha ukoll mill-kamra tas-sodda! Anke l-floodlights jispiċċaw idawlulek il-kmamar tad-dar. Tispiċċa tiffranka l-konsum tal-elettriku! Dan apparti l-problemi ta' parking u l-istorbju, sajf u xitwa. Dan eżempju wieħed. Hemm bosta oħra. stqarrija li ħriġna Alternattiva Demokratika għidna li dak propost f'dan id-dokument ta' konsultazzjoni, jekk implimentat, jista' jkun il-kawża ta' ħafna ħsara ambjentali kif ukoll ikollu effett neġattiv fuq iż-żoni residenzjali tagħna. Daqqa ta' ħarta oħra għall-ambjent.